作者:陳著
標題:沁園春
內容:信書成痴，捱到如今，無生可謀。奈渾家夢飯，谷難虛貸，長年斷肉，菜亦慳搜。風雨瀟瀟，江山落落，死又還生春復秋。八十歲，是這般多活，堪吊堪羞。休休。盍自回頭。要鐵漢須從窮處求。那袁安閉戶，恬然僵臥，少陵任婦，長是貧愁。一等清風，千年佳話，蟻蚋看他金谷樓。是是是，笑出門天闊，一片雲浮。